钦定古今图书集成/明伦汇编/官常典/第762卷 > 林汝翥 林垐
## 钦定古今图书集成/明伦汇编/官常典/第762卷 > 林汝翥 林垐

按《明外史》本传：“汝翥，字大葳，福清人。举于乡，授沛县
知县。天启二年，战却徐鸿儒兵，缉妖人王普光党有
功，特擢御史。四年六月，巡视京城。民曹大妻与人奴
角口，服毒死。火者曹进、傅国兴率众大掠奴主家，用
大锥锥其主，刑官不敢问。汝翥捕得进，进惧，劾请受
杖，遂杖之五十。国兴邀于道，骂不已。汝翥收系之，亦”
请受杖，复杖之。魏忠贤大怒，立传旨廷杖汝翥。先数
日，群奄殴杀万燝。汝翥大惧，逸至遵化。巡抚邓渼为
代题，都御史孙玮、御史潘云翼等交章论救，不听，卒
杖之，削籍归。崇祯初，起官右参议、分守温处道，不赴。
久之，起琼州道，坐奸民煽乱，贬秩归。福王时，起云南
佥事，已而解职。鲁王次长垣，召为兵部右侍郎。与员
外郎林垐攻福宁，战败被执。谕降不从，系之，吞金屑
而死。垐字子野，汝翥同邑人。为诸生，讲求济世要务。
举崇祯十六年进士，授海宁知县。邑有妖人，以剑术
恐众，聚千人，垐捕杀之。南都覆，杭州亦不守，卒乘机
乞饷，环署大噪。垐罪为首者，而如其请。以城孤不能
存，引去。唐王以为御史，改文选员外郎，募兵福宁。闻
王被杀，大恸，走匿山中。及鲁王航海至长垣，福清乡
兵请垐为主，与汝翥共攻城，殁于阵。